tartuNLP/wikipedia-smugri-20251201 huggingface dataset:
Makrillihai

Makrillihai ("Isurus oxyrinchus") on noin 3–4 metriä pitkä hyvin vahva ja nopea hailaji. Sen ruumis on varsin solakka verrattuna esimerkiksi valkohain tukevarakenteiseen ruumiiseen. Selkäpuoli on tummansininen ja vatsapuoli valkoinen. Se on suosittu urheilukalastuksen kohde nopeutensa ja voimiensa takia. Lisäksi sillä on koukkuun jäädessään tapana hypätä ilmaan vapautuakseen. Se on aggressiivinen laji ja muutamia ihmisiin kohdistuneita hyökkäyksiä on raportoitu.
Makrillihaita on kutsuttu myös "makohaiksi". Nykyisessä suomalaisessa kalannimistössä makohai kuitenkin tarkoittaa saman suvun toista ja harvinaisempaa lajia "Isurus paucus", joka on pitkä- ja kapeaeväisempi.
Levinneisyys.
Makrillihaita tavataan maailmanlaajuisesti valtamerten trooppisissa ja lauhkeissa osissa aina 150 metrin syvyyteen asti. Ne viihtyvät ulappavesillä.
Makrillihain kanta on hupenemessa kovaa vauhtia, ja Kansainvälinen luonnonsuojeluliitto pitää sitä erittäin uhanalaisena lajina. Kanta oli vuoden 2019 arvioissa noin puolet pienempi kuin 1940-luvulla. Vain Tyynenemeren eteläosan kanta on kasvamassa.
Ravinto.
Makrillihait syövät pääasiassa kaloja ja mustekaloja, mutta niiden tiedetään käyneen myös delfiinien, merikilpikonnien ja jopa pienempien hailajien kimppuun.
Lisääntyminen.
Makrillihait synnyttävät eläviä poikasia, jotka ovat syntyessään 60–75 cm pitkiä. Laji on ovovivipaarinen, eli munat kehittyvät emon sisällä. Synnytysajankohta vaihtelee eri populaatioiden välillä. Esimerkiksi Atlantin pohjoisosassa elävät synnyttävät keväällä ja Australian vesillä elävät syksyllä.
Populaarikulttuuri.
Elokuvassa Nemoa etsimässä Poiju niminen makrillihai (”makohai”) on ”hyvä” ja kavereittensa valko- ja vasarahain kanssa hän on ryhtynyt kasvissyöjäksi. Tappajahai-elokuvan julisteessa on valkohai, jolle ”lainattiin” makrillihain hampaat pelottavuuden lisäämiseksi.
Makrillihaiden leuat ovat hintavia keräilykohteita, isojen yksilöiden kidoista on pyydetty Ebay internet -kauppasivulla jopa 1500 dollarin hintoja kappaleelta. Renny Harlinin elokuvassa "Deep Blue Sea" esiintyvät hait ovat makrillihaita.
Sami Ryhänen

Sami Ryhänen (s. 22. toukokuuta 1980 Vantaa) on suomalainen jääkiekkohyökkääjä.
Ryhänen aloitti junioritason pelaamisen Espoossa pelaamalla muun muassa Bluesin C-junioreissa, jonka jälkeen hän siirtyi HIFK:n B-junioreihin. A-junioreissa hän aloitti HIFK:ssa, mutta palasi syksyksi 1999 Espooseen pelaamaan Bluesin A-junioreihin. Kaudeksi 2000–2001 hän siirtyi Mestis-joukkue Jää-Kotkiin, josta kuitenkin sai nopeasti lähteä, ja uusi pelipaikka löytyi Ranskan I-divisioonan Strasbourgista. Kaudella 2001–2002 Ryhänen yritti uudelleen Mestiksessä, tällä kertaa KJT:ssä, mutta joutui lähtemään KJT:stäkin kesken kauden. Seuraavat vuodet hän pelasi Ranskan pääsarjan Clermontissa, Allsvenskanin Halmstadissa ja Uppsalassa sekä Norjan Elitserienin Stjernenissä.
Läpimurtonsa Mestiksessä Ryhänen teki Kirkkonummen Salamoissa kaudella 2005–2006, jolloin hän aloitti kauden tehopisteillä 10+24 ja johti Mestiksen pistepörssiä, kun siirtyi kesken kauden SM-liiga-seura Lukkoon. Lukossa Ryhänen pelasi 22 ottelua ja teki 12 tehopistettä. Kaudeksi 2006–2007 hän siirtyi SaiPaan.
SaiPassa Ryhänen pelasi puolitoista kautta. Hänet vapautettiin sopimuksestaan kesken kauden 2007–2008 pelillisten syiden takia. Loppukauden Ryhänen pelasi Allsvenskanin IF Björklövenissä, jossa hän oli sarjan paras aloittaja. Keväällä 2008 Ryhänen teki sopimuksen Espoon Bluesin kanssa. Bluesissa Ryhänen pelasi 43 ottelua, hän oli joukkueensa toiseksi tehokkain pelaaja. Hän siirtyi tammikuussa 2009 Tapparaan vaihdossa Teemu Nurmeen. Kesällä 2009 Ryhänen pelasi rullakiekkoa Tampereella Pahalammen joukkueessa numerolla 95,7.
Tapparassa Ryhänen teki runkosarjassa 10 ottelussa tehot 1+6 ja karsinnoissa 3 ottelussa tehot 0+1. Ryhänen ei kuitenkaan jatkanut seurassa alkukauden 2009–2010 jälkeen. Kesken kauden 2009–2010 Ryhänen siirtyi Lempäälän Kisaan. LeKissä Ryhänen pelasi runkosarjassa 10 ottelua ja teki 10 pistettä. Pudotuspeleissä Ryhänen pelasi 8 ottelua ja teki 6 pistettä. LeKi oli lopulta Mestiksen neljäs, kun LeKi hävisi pronssiottelun KooKoolle.
Kaudella 2010–2011 Ryhänen pelasi kolmessa joukkueessa. Hän aloitti slovenialaisessa Itävallan pääsarjassa pelaavassa HDD Olimpija Ljubljana. Sieltä hän siirtyi Allsvenskanin Almtunaan ja loppukauden hän edusti Serie A:n SV Ritteniä. Seuraavan kauden Ryhänen aloitti Tanskan pääsarjan Aalborgissa, mutta hän siirtyi kesken kauden Britannian EIHL-sarjan Nottingham Panthersiin, jossa voitti Challenge Cupin ja pudotuspelien mestaruuden. Kesällä 2012 Ryhänen teki sopimuksen Ranskan pääsarjan Dijonin kanssa. Hän ei kuitenkaan sopeutunut joukkueeseen harjoitusleirin aikana, palasi Britanniaan ja teki sopimuksen Dundee Starsin kanssa.
Ryhänen pelaa jääkiekon lisäksi rullakiekkoa. Vuoden 2007 MM-kisoissa hän oli Suomen toiseksi paras pistemies joukkueen voittaessa hopeaa.
Dave Matthews

David John Matthews (s. 9. tammikuuta 1967) on Etelä-Afrikassa syntynyt, sittemmin Yhdysvaltain kansalaisuuden saanut laulaja ja kitaristi yhtyeestä Dave Matthews Band. Hän on voittanut urallaan kaksi Grammy-palkintoa, toisen yhtyeensä kanssa ja toisen sooloartistina.
Sooloura.
Vuonna 2003 Matthews julkaisi sooloalbumin "Some Devil", joka myi platinaa, ja sen single "Gravedigger" voitti Grammy-palkinnon vuonna 2004. Albumin julkaisun jälkeen kiertueelle lähti "Dave Matthews &amp; Friends" -niminen kokoonpano, johon kuuluu Matthewsin lisäksi muun muassa kitaristit Trey Anastasio ja Tim Reynolds.
Matthews on tehnyt kiertueen myös kahdestaan Tim Reynoldsin kanssa, josta on julkaistu "Live at Luther College" -niminen albumi vuonna 1999. Matthews on esiintynyt myös yksin useissa tapahtumissa ja teki toukokuussa 2006 pienimuotoisen kiertueen Englannissa.
Vierailevana artistina Matthews on esiintynyt muun muassa Béla Fleck and the Flecktones -yhtyeen albumilla "Left of Cool", Santanan albumilla "Supernatural" ja Emmylou Harrisin albumilla "Red Dirt Girl".
Kyalami

Kyalami on eteläafrikkalainen moottorirata. Rata sijaitsee Gautengissa lähellä Johannesburgia. Rataa on käytetty Grand Prix- ja Formula 1 -autoilussa ja se on isännöinyt Etelä-Afrikan Grand Prix’ta useaan otteeseen. Rata on lisäksi isännöinyt viidesti World Superbike -sarjaa vuosina 1998–2002.
Alkuperäinen vuonna 1961 valmistunut rata (kauden 1967 jälkeen pidennettiin kymmenellä metrillä), joka oli käytössä kunnes poliittiset tahot pudottivat radan kilpailuista pois, koska se oli nopeamutkainen rata. Kun rata uudelleen rakennettiin 1987, Crowthorene, Barbecue ja Juksei -mutkat joko poistettiin kokonaan tai niitä muutettiin radikaalisti. Uudistuksen seurauksena radasta tuli kapea ja hidas. Erikoinen piirre radan uudistuksessa oli, että aikaisemmin rataa oli ajettu myötäpäivään, mutta uudistuksen myötä vastapäivään. 
Etelä-Afrikan apartheid-rotuerottelupolitiikan päätyttyä F1-sarja palasi Kyalamiin kaudella 1992. Uusitulla radalla kuitenkin kilpailtiin vain kahdesti. On melko epätodennäköistä, että Formula 1 palaisi radalle.
Radan ympäristöstä on kehittynyt asuttu esikaupunkialue.
Formula 1:n Grand Prix -voittajat.
F1-kuljettajista Nigel Mansell ja Alain Prost ovat onnistuneet saavuttamaan voiton sekä uudella että vanhalla radalla. Voitoissa mitattuna parhaiten radalla on menestynyt Niki Lauda kolmella voitollaan.
Kiinanaurinkomäyrä

Kiinanaurinkomäyrä ("Melogale moschata") on noin 50–66 cm (häntä mukaan lukien) pitkä näätäeläin, joka kuuluu aurinkomäyrien sukuun. Sillä on muista Kaukoidän näätäeläimistä poiketen kasvoissaan naamarimaiset kuviot. Sen perärauhaset ovat muiden näätäeläinten tavoin hyvin kehittyneet, ja se pystyy tarvittaessa puolustautumaan erittämällä niistä pahanhajuista nestettä. Lajin uudeksi suomenkieliseksi nimeksi on ehdotettu "kiinanhillerimäyrää".
Levinneisyys ja elinympäristö.
Kiinanaurinkomäyrän levinneisyys kattaa Koillis-Intian, Etelä-Kiinan ja osan Indonesiaa. Se suosii ruohikkoisia alueita, joilla kasvaa puita, sillä hyvänä kiipeilijänä se hakee toisinaan ravintonsa puista. Se on yöaktiivinen ja oleskelee päivisin maanalaisissa onkaloissa.
Ravinto.
Kiinanaurinkomäyrän ravintoon kuuluu hedelmien lisäksi pikkueläimiä ja selkärangattomia, kuten sirkkoja, kotiloita ja matoja.
Lisääntyminen.
Kiinanaurinkomäyrä synnyttää touko–kesäkuussa yleensä kolme poikasta.
Kenna James

Kenna James (s. 18. joulukuuta 1963 Chicago, Illinois) on yhdysvaltalainen pokeriammattilainen. Hänen lempinimensä on "Cowboy".
James aloitti pokeripeluun vuonna 1996 ja työskenteli losangelesilaisella Hollywood Park Casinolla aluksi jakajana sitten turnausvastaavana. Vuonna 1999 hän aloitti pokeriammattilaisuuden, aluksi palkattuna pelaajana ("proposition player") Crystal Park Casinolla Los Angelesissa.
Kenna James voitti Ultimate Poker Challengen ensimmäisellä kaudella kaksi satelliittiturnausta. Semifinaaleissa Jennifer Harman pudotti hänet jatkosta. World Series of Pokerin turnauksissa James on parhaimmillaan ollut neljäs (2 500 dollarin no limit texas hold'em -turnaus vuonna 2003). Pääturnauksessa hän on parhaimmillaan ollut 38. (2003). 
Elokuussa 2005 James oli toinen World Poker Tourin Legends of Poker -turnauksessa ja ansaitsi 588 210 dollaria. Helmikuussa 2006 hän voitti LA Poker Classicin, jonka ykköspalkinto oli 242 251 dollaria. Maaliskuussa 2006 James oli toinen Mike Schneiderin voittamalla PartyPoker.com Million V -risteilyllä. Kakkospalkinto oli 700 000 dollaria.
Kenna James edustaa Sun Poker -nettipokerihuonetta. Hän on ollut useissa televisioiduissa pokeriohjelmissa kommentaattorina ja on naimisissa pokerinpelaaja Marsha Waggonerin kanssa. Pariskunnalla on kaksi lasta.
Elokuussa 2007 Jamesin pokeriuran turnausansiot ylittivät 2,9 miljoonaa dollaria.
Copa de la Liga

Copa de la Liga () oli espanjalainen jalkapallokilpailu, jonka Espanjan kuninkaallinen jalkapalloliitto järjesti vuosina 1982–1986. Siihen ottivat osaa korkeimman sarjatason Primera Divisiónin kaikki seurat sekä alempien sarjatasojen parhaat.
Idean kilpailusta keksi Barcelonan puheenjohtaja Josep Lluís Núñez tavoitteenaan seurojen taloudellisen tilanteen parantaminen televisiointioikeuksista ja lipunmyynnistä saatujen tulojen turvin. Kilpailu lopetettiin kuitenkin jo neljän vuoden jälkeen ajanpuutteen vuoksi.
Kilpailun voittaja oli oikeutettu paikkaan seuraavan kauden UEFA Cupissa.
Aladdin (täsmennyssivu)

Aladdin voi tarkoittaa seuraavia asioita:
Tauno Tukkinen

Tauno Tukkinen (s. 12. maaliskuuta 1938 Karjalohja) on suomalainen Karjalohjalla asuva filosofian kandidaatti ja eläkkeellä oleva lukion matematiikan ja fysiikan lehtori, joka on tutkinut muun muassa Karjalohjan ja lähikotikuntien historiaa. Hän on tutkinut taidemaalarina ja filosofina toimineen Sigurd Wettenhovi-Aspan elämää sekä paneutunut sisällissodassa 1918 kuolleiden punaisten ja valkoisten kadonneiden henkilöiden jäljittämiseen kotipaikkakunnallaan. Tukkinen on kirjoittanut kadonneista henkilöistä omakustanteisia kirjoja. Tauno Tukkinen on myös entinen kunnanvaltuutettu Kokoomuksen, SDP:n ja Keskustan listoilta.
Tukkinen muutti Karjalohjalle Helsingistä vuonna 1978. Vuonna 1981 hän järjesti Sigurd Wettenhovi-Aspan muistonäyttelyn Karjalohjalla sen jälkeen kun Wettenhovi-Aspan Lohjanjärven rannalla sijainnut huvila oli samana vuonna purettu. Tukkinen kiinnostui Aspan elämästä ja haastatteli hänet tunteneita vanhoja karjalohjalaisia ihmisiä. Keräämänsä aineiston pohjalta Tukkinen teki yhdessä Harry Halénin kanssa kirjan Aspan elämästä. Hän alkoi tutkia myös laajemmin Karjalohjan paikallishistoriaa ja erityisesti vuoden 1918 sisällissodan tapahtumia saatuaan selville että Aspa oli toiminut 1918 Karjalohjan suojeluskunnan päällikkönä.
Tukkinen julkaisi vuonna 1991 tutkimuksensa Karjalohjan ja Sammatin tapahtumista vuosina 1917–1918 "Lohjan Kotiseutututkimuksen Ystävät r.y":n vuosikirjassa "Kruuhu 1991" ja tutkimus ilmestyi seuraavana vuonna erillispainoksena. Hän pyrki selvittämään miksi Sammatissa punaisia oli teloitettu väkilukuun nähden kolmanneksi eniten kaikista Suomen kunnista. Myöhemmin Tukkinen on tutkinut punaisten henkilötappioita laajemmin eri Etelä-Suomen kunnissa ja kaupungeissa. 
Yle TV1:llä esitettiin 1.5.2007 ohjelma "Tosi tarina: Tukkisen kirjanpito", jossa käsiteltiin muun muassa Tukkisen tutkimuksia kansalaissodasta.
Dornbirn

Dornbirn on kaupunki Itävallassa Vorarlbergin osavaltiossa. Ensimmäisen kerran se on mainittu vuodelta 895 peräisin olevissa sveitsiläissä asiakirjoissa. Vuoden 2019 arvion mukaan siellä asui 49 563 asukasta. Dornbirn on alueensa suurin kaupunki ja tärkein kaupallinen keskus. Myös suurin osa osavaltion työpaikoista ja ammattikorkeakoulu sijaitsee siellä.
Talk Talk

Talk Talk oli vuosina 1981–1991 toiminnassa ollut brittiläinen yhtye. Sen jäseniä olivat laulusolisti Mark Hollis (s. 1955, k. 2019), basisti Paul Webb (s. 1962) ja rumpali Lee Harris (s. 1962) sekä kosketinsoittaja Simon Brenner, joka erosi yhtyeestä jo vuonna 1983. Yhtye on nimetty oman kappaleensa ”Talk Talk” mukaan.
Yhtyeen kaksi ensimmäistä albumia "The Party’s Over" ja "It’s My Life" ovat synthpopia. Albumilla "It’s My Life" syntetisaattoreita soittaa tuottaja Tim Friese-Greene. Vuonna 1986, kun kolmas albumi "The Colour of Spring" ilmestyi, Talk Talk oli luopunut syntetisaattoreista, jotka korvattiin muun muassa pianolla ja uruilla, joita soitti joukko eri muusikoita. Vuonna 1988, kun albumi "Spirit of Eden" ilmestyi, Talk Talk oli luopunut pop-formaatista ja kehittänyt omalaatuisen musiikkityylinsä, jota voi kuvailla progressiivisen rockin ja jazzin risteytykseksi. Samanlaista tyyliä kuullaan myös vuonna 1991 ilmestyneellä viimeisellä albumilla "Laughing Stock". Kuten kolmannella albumilla "The Colour of Spring", kahdella viimeisellä albumilla "Spirit of Eden" ja "Laughing Stock" kuullaan erilaisia soittimia eri muusikoiden soittamina. Talk Talk hajosi vuonna 1991.
Vuonna 1998 Mark Hollis julkaisi sooloalbumin.
Neisse

Neisse (, , , ) on Oderin sivujoki. Sen lähteet ovat Jizera-vuoristossa Tšekissä, josta se virtaa Saksan ja Puolan rajajokena laskien Oderiin lähellä Gubenin kaupunkia. Yhdessä Oderin alajuoksun kanssa se muodostaa Oder–Neisse-linjan. Kokonaisuudessa 256 kilometriä pitkän joen valuma-alue käsittää 4 297 neliökilometrin alan.
Joen varrella ovat seuraavat kaupungit:
Teemu Kurkela

Teemu Tapio Kurkela (s. 5. elokuuta 1966 Ylihärmä) on suomalainen arkkitehti, opettaja ja rakennusalan vaikuttaja. Kurkela on opiskellut Columbian yliopistossa. Hän on Arkkitehtitoimisto JKMM:n perustajia, opettanut Teknillisen korkeakoulun arkkitehtuurin osastolla, ja ollut vaikuttamassa Suomen rakennustaiteen kehitykseen Suomen Arkkitehtiliitossa SAFA:ssa, sekä Arkkitehtitoimistojen liitto ATL ry:ssä.
Kurkela oli Shanghain maailmannäyttelyn 2010 Suomen paviljongin eli "Kirnun" pääsuunnittelija.
Kurkela oli pääsuunnittelija Kirkkonummen uudelle kirjastolle, joka palkittiin Arkkitehtuurin Finlandia -palkinnolla vuonna 2021.
Antti Ahokas

Antti Ahokas () on suomalainen golfammattilainen. Ahokas on Lappeenrannassa toimivan Viipurin Golfin kasvatti ja ensimmäinen kansainvälisesti menestynyt suomalainen golfaaja, joka pelaa vasemmalta puolelta.
Ammattilaisura.
Ammattilaiseksi Ahokas siirtyi ennen ET:n karsintojen finaalivaihetta. Näissä karsinnoissa Ahokas jäi yhden lyönnin päähän ET-kortista.
Ensimmäiset varsinaiset ammattilaiskilpailut olivat Challenge Tourin kauden 2007 kaksi ensimmäistä kisaa. Näissä ei tullut mainittavaa menestystä. Kauden kolmannessa kilpailussaan ET:n Joburg Openissa sijoitus oli 34. Debyytti ET:llä oli tähän mennessä siellä pelanneista suomalaisista paras .
Gibson Ace Frehley Signature Les Paul

Gibson Ace Frehley Signature Les Paul on KISS- ja Frehley's Comet -yhtyeistä tunnetun kitaristi Ace Frehleyn suunnittelema Gibson Les Paul -kitara. Frehleyn kitaran erottaa normaalista Gibson Les Paulista siitä, että hänen kitarassaan on kolmet humbucker-mikrofonit ja salaman muotoiset otelautamerkinnät. Frehley on käyttänyt samantapaisia salamoita KISSin logon s-kirjaimissa.
Nykyään Epiphone valmistaa halvempaa kopiomallia Acen kitarasta
Ken Olsen

Kenneth Harry Olsen (20. helmikuuta 1926 Stratford, Connecticut, Yhdysvallat – 6. helmikuuta 2011) oli yhdysvaltalainen insinööri ja yrittäjä. Olsen perusti tietotekniikkayhtiö Digital Equipment Corporationin yhdessä kollegansa Harlan Andersonin kanssa vuonna 1957. Ennen Digitalia hän oli muun muassa toiminut Massachusettsin teknillisen korkeakoulun TX-0- ja TX-2-tietokoneprojektien parissa.
Olsen on tunnettu siitä, että hän vuonna 1977 sanoi, että ”ihmisillä ei ole syytä tietokoneeseen kotonaan”, jonka ymmärrettiin väärin tarkoittavan että Olsen ei nähnyt käyttöä kotitietokoneelle. 
Olsenin vaimo oli suomalainen, Lahdessa syntynyt Eeva-Liisa Aulikki Olsen, o.s. Valve (1924–2009). Olsenin kerrotaan suhtautuneen vaihto-opiskelijana Yhdysvaltoihin päätyneen Valveen hurmaamiseen samalla innolla, jota hän myöhemmin osoitti DEC:in rakentamisessa. Vaikka heidän ensitapaamisensa oli ollut lyhyt, Olsen jätti tutkijakoulun ja työn MIT:n Whirlwind-tietokoneen parissa kesken lentääkseen Eurooppaan Aulikin perässä. 
Vanhalla mantereella Olsen elätti itsensä tekemällä töitä ruotsalaisessa kuulalaakeritehtaassa. Kun pari päätti myöhemmin mennä naimisiin, joutui Olsen hankkimaan siihen erikoisluvan Yhdysvaltain liittovaltion viranomaisilta, sillä Suomeen suhtauduttiin kylmässä sodassa epäluuloisesti. Pari meni naimisiin 12. joulukuuta 1950 Aulikin pappi-isän vihkimänä. Vaikka vaimo pysyikin pääosin liiketoiminnasta erossa, kerrotaan hänen muun muassa tehneen vaikutuksen ex-kenraali Georges Doriotiin, joka johti American Research and Development Corporationia, jolta heltisi rahoitus Digital Equipment Corporationin perustamiseksi. Ken ja Aulikki Olsenin perheeseen syntyi kolme poikaa.
Olsen kuoli 84-vuotiaana helmikuussa 2011.
Copa del Rey

Copa del Rey (koko nimeltään Copa de Su Majestad el Rey Juan Carlos I, ) on vuosittain Espanjassa pelattava cup-muotoinen jalkapallokilpailu. Sen järjestää Espanjan kuninkaallinen jalkapalloliitto. Kilpailuun ottavat osaa kaikki joukkueet Primera ja Segunda Divisiónista, Segunda División B:n parhaat sekä Tercera Divisiónin lohkovoittajat.
Copa del Reyn voittaja on oikeutettu paikkaan Eurooppa-liigassa (ennen vuotta 1999 Cup-voittajien cupissa). Voittaja pelaa myös Supercopa de Españassa liigamestaria vastaan. Cupin menestynein seura on Barcelona, jolla mestaruuksia on 31. 
Kilpailu on tunnettu myös nimillä Copa del Presidente de la República vuosina 1933–1936 ja Copa del Generalísimo vuosina 1939–1976.
Mustapääsirkku

Mustapääsirkku ("Granativora melanocephala") on keltavatsainen sirkku, joka kuuluu varpuslintuihin.
Koko ja ulkonäkö.
Linnun pituus on 15½–17½ cm ja paino 28–33 g. Keltasirkun kokoinen, kaikissa puvuissa ainakin hiukan keltaista mahapuolella. Juhlapukuinen koiras on mustapäinen, alapuolelta kirkkaan keltainen, ja sen selkä sekä yläperä ovat punaruskeat. Naaras ja nuori lintu ovat mahapuolelta kellahtavia, pää on harmahtava ja selkäpuoli tumma. Koiras on hieman naarasta suurempi. Erilaisia ääniä on runsaasti.
Sekä vanhoilla että nuorilla mustapääsirkuilla on täydellinen sulkasato talvella ja osittainen sulkasato kesällä.
Laji muistuttaa hyvin suuresti ruskopääsirkkua ("Emberiza bruniceps") sekä puvultaan, ääniltään että olemukseltaan. Lajit risteytyvät yhteisellä esiintymisalueella Kaspianmeren kaakkoisosissa. Monet tutkijat pitävätkin näitä samana lajina. Mustapääsirkun kuvaili tieteelle Giovanni Antonio Scopoli vuonna 1769.
Esiintyminen.
Esiintymisalue ulottuu Kaakkois-Euroopasta Lähi-itään ja Kaukasukselle sekä Kaspianmerelle ja Iraniin. Lajin kokonaismäärästä on ristiriitaista tietoa: Euroopan populaation koko on 5,6–19 miljoonaa yksilöä IUCN); Euroopassa (EU:n alueella?) pesii 150 000–270 000 paria (Birdguides). Muuttolintu, joka talvehtii pääasiassa Intian niemimaalla. Laji on tavattu Suomessa toistaiseksi 14 kertaa, ensi kerran 3.–6.8.1980 Helsingissä.
Elinympäristö.
Esiintyy monenlaisilla pensaikkomailla, puu- ja viinitarhoissa, oliiviviljelmillä, metsänreunoissa ja vesistöjen varsilla.
Lisääntyminen.
Pesintä tapahtuu touko-kesäkuussa. Pesä on matalalla pensaassa tai esimerkiksi viiniköynnöksessä. Munia on 4–5, ja molemmat puolisot hautovat yhteensä noin 2 viikkoa.
Ravinto.
Syö pääasiassa siemeniä, kesäaikana myös selkärangattomia.
Power Macintosh 7500

Power Macintosh 7500 on Applen 8. elokuuta 1995 julkaisema tietokone. Malli julkaistiin yhtä aikaa Power Macintosh 7200:n kanssa, josta poiketen 7500 sisälsi paikan tytärkortille. Power Macintosh 7500:n tuotanto lakkautettiin yhdeksän kuukauden kuluttua 18. toukokuuta 1996, jolloin Power Macintosh 7600 julkaistiin.
Yleistä.
Power Macintosh oli eräitä ensimmäisistä Macintosheista, jossa oli PCI-laajennuspaikkoja. Tytärkortin ansiosta laitteen PowerPC 601 -suoritin oli helppo päivittää. Outrigger-kotelo helpotti pääsyä keskusyksikön sisälle.
Alison Krauss

Alison Krauss (s. 23. heinäkuuta 1971) on yhdysvaltalainen country- ja bluegrass-muusikko.
Krauss aloitti ammattiuransa teini-iässä. Hän sai sopimuksen Rounder Recordsilta 1985 ja julkaisi debyyttialbuminsa kaksi vuotta myöhemmin. Hän toimii yhä Alison Krauss &amp; Union Station -yhtyeensä keulahahmona. 
Krauss on voittanut sooloartistina, Alison Krauss &amp; Union Stationin jäsenenä sekä äänilevytuottajana yhteensä kaksikymmentäseitsemän Grammy-palkintoa. Kraussia on kuultu monilla soundtrackeilla.
Kraussin "Union Station" -yhtyeeseen kuuluvat hänen lisäkseen Barry Bales (basso), Ron Block (kitara, banjo), Jerry Douglas (dobro) ja Dan Tyminski (kitara).
Roland de Wolfe

Roland de Wolfe on englantilainen pokeriammattilainen. Hän oli aiemmin brittiläisen pelilehden "Inside Edgen" pokeritoimittajana. De Wolfen lempinimi on "The Sheep" (lammas). Hän oli Gavin Griffinin jälkeen toinen pelaaja, joka saavutti niin sanotun Triple Crownin eli EPT-, WPT- ja WSOP-voiton.
Roland de Wolfe pelasi jo nuorena poolia ja korttipelejä rahasta. Vartuttuaan hän alkoi kiertää pokeriturnauksia toimittajana.. 
De Wolfe voitti The Gutshot Poker Festivalilla Lontoossa syyskuussa 2004 ja sijoittui rahoille seuraavana kesänä heinäkuussa WSOP:n $ 1,000 No Limit Hold'em turnauksessa. Muutamaa viikkoa myöhemmin hän voitti World Poker Tourin Grand Prix de Paris -turnauksen lyöden lopussa suomalaisen Juha Helpin. Turnauksen ykköspalkinto oli 479 680 euroa. WPT:n Fourth Annual Five-Star World Poker Classicissa huhtikuussa 2006 Roland de Wolfe oli neljäs. European Poker Tour -voiton de Wolfe saavutti lokakuussa 2006 Dublinin The Irish Masters -osakilpailussa. Turnauksen ykköspalkinto oli 554 300 euroa.
World Series of Pokerissa de Wolfe oli parhaimmillaan ollut kolmas: vuonna 2006 2000 dollarin no limit hold'em shootout -turnauksessa. Kolmossija toi 65 520 dollaria. Kesäkuussa 2009 de Wolfe onnistui voittamaan 5 000 dollarin sisäänoston pot limit omaha hi/lo -turnauksen ja näin saavutti toisena pelaajana voiton kaikissa kolmessa isossa turnaussarjassa (EPT, WPT ja WSOP). WSOP-turnauksen ykköspalkinto oli 246 616 dollaria. Syksyllä 2010 de Wolfe oli World Series of Poker Europen pääturnauksessa neljäs.
De Wolfen uran suurin voittosumma tuli WPT:n vuoden 2006 mestaruuskilpailusta, jossa hän ansaitsi kolmostilastaan Joe Bartholdi Jr:n ja David Matthew'n jälkeen 1 025 205 dollaria Helmikuussa 2010 de Wolfe voitti Mansion Poker Les A London Openin 2000 punnan turnauksen.
Kesäkuussa 2011 Roland de Wolfen pokeriuran turnausansiot ylittivät 5,3 miljoonaa dollaria. Hän edustaa Full Tilt Poker -nettipokerihuonetta.
Turo

Turo on suomalainen miehen etunimi. Nimi on yleensä käsitetty muunnokseksi nimestä Tore tai Ture, jotka johtuvat skandinaavisen ukkosen­jumalan nimestä Thor. Toisaalta nimi saattaa johtua myös suomen kielen sanasta "turo", joka merkitsee kutu- ja onginta­paikalle upotettua havu­puuta tai sellaisista muodostettua asetelmaa, jonka on ajateltu parantavan kala­saaliita. Nimi on annettu vuoden 2019 loppuun mennessä 770 miehelle.
Piispa (mormonismi)

Piispa on Myöhempien aikojen pyhien Jeesuksen Kristuksen kirkossa seurakunnan johtaja. Hänen virkansa ei siis muistuta suurten kirkkokuntien piispan virkaa, vaan se rinnastuu ensi sijassa seurakuntien kirkkoherroihin. Sen sijaan MAP-kirkon piispanvirka vastaa pitkälti ensimmäisten vuosisatojen piispanvirkaa vanhassa kirkossa.
Piispan tehtäviin kuuluu seurakunnan johtaminen, seurakunnan jumalanpalveluselämästä vastaaminen, seurakuntalaisten hengellisestä ja ajallisestä hyvinvoinnista huolehtiminen sekä erilaisten seurakuntaan kuuluvien apujärjestöjen toiminnasta vastaaminen. Piispa toimii myös "Israelin tuomarina", mikä tarkoittaa sitä, että hänellä on hengellisissä asioissa tuomiovaltaa seurakuntalaisiinsa nähden. Piispa toimii myös Aaronin pappeuden johtajana seurakunnassa sekä pappien koorumin johtajana.
Piispalla on yleensä kaksi neuvonantajaa avustamassa seurakunnan johtamistyössä. Yhdessä nämä muodostavat piispakunnan, jolla on myös kollegiaalinen vastuu seurakunnan toiminnasta. Piispan toimikausi on muodollisesti viisi vuotta, mutta käytännössä toimikausien pituus vaihtelee. Seurakunnissa, joissa on useita piispaksi kelvollisia henkilöitä, ei mielellään valita samaa henkilöä piispaksi kahdeksi kaudeksi peräkkäin, koska piispanviran ei haluta henkilöityvän vain yhteen henkilöön. Yleistä on, että piispan neuvonantaja valitaan piispaksi.
Pienissä seurakunnissa, joita ei vielä ole täysin järjestetty ja joissa kaikkia virkoja ei ole, piispan tilalla voi toimia seurakunnanjohtaja.
Piispa kuuluu MAP-kirkossa Aaronin pappeuden kutsumuksiin. Oppi ja liitot -kirjan mukaan Leevin sukukuntaan kuuluva, joka on Aaronin jälkeläinen suoraan alenevassa polvessa, saa toimia piispana syntyperänsä puolesta (Oppi ja liitot 107:16, 76). Hän ei tarvitse edes neuvonantajia. Mikäli seurakuntaan ei kuulu yhtään Aaronin jälkeläistä, tulee piispaksi valita ylempään eli Melkisedekin pappeuteen kuuluva ylipappi (Oppi ja liitot 107:17, 69). Käytännössä Aaronin jälkeläisen toimimen MAP-kirkon seurakunnan piispana on jäänyt kuolleeksi kirjaimeksi; kirkossa ei tällä hetkellä ole yhtään tällaista seurakuntaa. Sitä paitsi piispalle kuuluu myös tehtäviä, joiden suorittamiseen vaaditaan Melkisedekin pappeuden valtuus. 
Piispojen esimiehenä ja piispojen koorumin johtajana toimii vaarnanjohtaja. Hänelläkin on apunaan kaksi neuvonantajaa, jotka yhdessä muodostavat vaarnan korkean neuvoston. Kun seurakunnan piispa on erovuorossa tai jättää tehtävänsä, vaarnan korkea neuvosto etsii hänelle seuraajan rukouksen hengessä. Kaikki piispannimitykset alistetaan myös kahdentoista apostolin ja kirkon ensimmäisen presidenttikunnan päätettäviksi. Mikäli piispaksi ehdotettu suostuu valintaan, hänet asetetaan virkaansa rukouksella ja kätten päälle panemisella. Mikäli valittu ei ole ylipappi, hänet asetetaan ensin ylipapin virkaan.
Kuten kaikki paikallistason virat, piispan virka on MAP-kirkossa vapaaehtoisvirka, josta ei makseta rahallista korvausta.
Alan Ball (käsikirjoittaja)

Alan Ball (s. 13. toukokuuta 1957 Atlanta, Georgia) on Oscar-palkittu käsikirjoittaja, ohjaaja, tuottaja ja näyttelijä. Hän on "American Beautyn" kirjoittaja ja HBO:n menestyssarjojen "Mullan alla" ja "True Blood" luoja.
Elämä.
Alan Ball valmistui Floridan yliopiston teatterikoulusta ja sai ensimmäinen televisiotyönsä "Cybillin" kirjoittajana. Hän on myös kirjoittanut useita näytelmiä, kuten "Five Women Wearing the Same Dress", "Bachelor Holiday", "Power Lunch" ja "Your Mother’s Butt". Alan Ball on avoimesti homoseksuaali, ja useissa hänen töissään on siihen liittyviä teemoja ja hahmoja.
Vuonna 2004 Ball osti elokuvaoikeudet Alicia Erianin romaaniin "Towelhead", joka julkaistiin 6. huhtikuuta 2005. Ball käsikirjoitti ja ohjasi sen pohjalta samannimisen elokuvan, joka sai ensi-iltansa Toronton elokuvajuhlilla 2007.
Pedro Aguirre Cerda

Pedro Aguirre Cerda (6. helmikuuta 1879 – 25. marraskuuta 1941) oli chileläinen poliitikko ja Chilen presidentti vuodesta 1938.
Cerda syntyi Pocuron kylässä lähellä Los Andesia. Hän oli vanhempiensa Juan Bautista Aguirren ja Clarisa Cerdan yhdestätoista lapsesta seitsemäs. Kun poika oli kahdeksanvuotias, maanviljelijäisä kuoli.
Cerda päätti yliopisto-opintonsa Santiagossa ja valmistui lakimieheksi 1904. Hän nai serkkunsa Juana Rosa Aguirre Lucon, jonka kanssa hänellä ei ollut lapsia. Vuonna 1914 Cerdasta tuli opettaja kansallisinstituutissa.
Cerda voitti vuoden 1938 presidentinvaalit Chilen kansanrintaman ehdokkaana. Hän joutui heikkenevän terveydentilansa vuoksi nimittämään sisäministeri Jerónimo Méndezin tilapäiseksi valtionpäämieheksi. Cerda kuoli tuberkuloosiin Santiagossa 1941.
Haja-asutusalue

Haja-asutusalue on alue, jolla on enintään 200 asukkaan rakennusryhmiä. Rakennusten välinen etäisyys haja-asutusalueella on yleensä pidempi kuin 200 metriä. Toisin sanoen haja-asutusalueeseen kuuluvat taajamien ulkopuoliset alueet, joilla on asutusta.
Suomessa haja-asutusalueiden väkimäärä on kasvussa suurten kaupunkien lähistöllä. Syrjäisemmillä seuduilla ja myös joidenkin keskisuurten kaupunkien lähistöllä haja-asutusalueen väestö kuitenkin vähenee. 
Suomessa valtio myöntää haja-asutusalueiden vähittäiskauppapalveluille rahallista tukea palvelujen turvaamiseksi ja saavutettavuuden takia.
Haja-asutusalueiden väestö Pohjoismaissa.
Vuoden 2011 lopun tietojen mukaan Suomessa oli 5 401 267 asukasta, joista 4 507 493 asui taajamissa, 833 541 haja-asutusalueilla ja 60 233 henkilön asuinpaikka oli tuntematon. Haja-asutusalueiden osuus Suomen väestöstä oli siis 15,4 prosenttia.
Ruotsissa taajamien ulkopuolella asui vuoden 2010 lopussa 1 399 773 henkeä eli 14,9 prosenttia maan väestöstä.
Vuoden 2009 alun tietojen mukaan Tanskassa oli 739 464 haja-asutusalueilla asuvaa eli 13,4 prosenttia maan väkiluvusta.
Norjassa oli vuoden 2012 alussa 1 011 611 haja-asutusalueilla asuvaa henkilöä. Samana ajankohtana maan kokonaisväkiluku oli 4 985 870 henkilöä, joten Norjassa 20,3 prosenttia väestöstä asui haja-asutusalueilla.
Kultainen kypärä

Kultainen kypärä (puhekielessä myös "kultakypärä") on jääkiekon SM-liigassa Suomen jääkiekkoilijat ry:n kauden päätyttyä myöntämä palkinto. Palkinto annetaan pelaajalle, jonka pelaajat ovat äänestäneet keskuudestaan kauden parhaaksi. Ensimmäisen kerran palkinto jaettiin kauden 1986–1987 päätteeksi.
Äänestäjinä ovat liigapelaajat, ja jokainen pelaaja antaa kolmelle liigapelaajalle pisteet, ensimmäiselle viisi pistettä, toiselle kolme ja kolmannelle yhden pisteen. Jokainen pelaaja siis äänestää kolmea parhaaksi katsomaansa pelaajaa, jotka eivät saa olla oman joukkueen edustajia. Vain kaksi pelaajaa on saanut palkinnon kahdesti (Juha Riihijärvi ja Kimmo Rintanen) ja neljä kertaa ulkomaalainen pelaaja on vienyt voiton (Brian Rafalski, Tim Thomas, Cory Murphy ja Tomáš Záborský). Palkintojenjakotilaisuudessa jaetaan myös kaksi muuta pelaajien äänestämää palkintoa: parhaalle erotuomarille Kultainen pilli ja parhaalle Mestis-pelaajalle Kultainen kiekko.
Vuodesta 1994 lähtien jaetun, jääkiekkotoimittajien valitseman Lasse Oksanen -palkinnon voittaja on voittanut myös Kultaisen kypärän vuosia 1997, 1999, 2001, 2013, 2019, 2021 ja 2022 lukuun ottamatta.
Veikkauksen Kultainen kypärä.
Veikkauksen Kultainen kypärä on Veikkauksen Vedonlyönnin symboli, jota pitää hallussaan eniten tehopisteitä joukkueessaan tehnyt pelaaja. Kunkin SM-liigaseuran kauden kolmannesta runkosarjan ottelusta lähtien jokaisen liigajoukkueen tehokkain kenttäpelaaja pelaa ottelussa kultaisen kypärän kanssa. Kun runkosarja on tullut päätökseen, viimeinen kultaista kypärää yllään pukenut pelaaja pelaa kultaisen kypärän avulla myös kahdessa ensimmäisessä pudotuspelissä. Lisäksi jokaisessa joukkueessa eniten tehopisteitä tehnyt pelaaja palkitaan runkosarjan päättyessä erityispalkinnolla. Uudistuksen lanseerasi Veikkaus vedonlyöntinsä markkinoimiseksi.
Jääkiekon SM-liigan verkkosivustolla tiedotetaan, että "mikäli paras pistemies on loukkaantunut tai ei voi jostain muusta syystä pelata, kantaa Kultaista kypärää joukkueen paras ottelupöytäkirjaan merkitty pistemies." Kypärään liittyy myös Liigan järjestämä kilpailu, jossa seurataan, kuka pelaajista on eniten pitänyt tätä tunnusta. "Pelaaja, joka runkosarjassa pelaa eniten otteluita Kultainen kypärä päässään ja sijoittuu Liigan pistepörssissä 20 parhaan joukkoon, voittaa Veikkauksen asettaman 10 000 euron palkinnon." Kultaisen kypärän konsepti sai alkunsa kaudella 1994–1995. Idean panivat alulle silloinen Veikkauksen Vedonlyönnin tiedotusjohtaja Risto Nieminen ja Hjallis Harkimo.
Warren G

Warren G (oikealta nimeltään Warren Griffin III, s. 10. marraskuuta 1970 Long Beach, Kalifornia), on yhdysvaltalainen rap-muusikko, -tuottaja ja DJ. Hänen suurin hittinsä oli Nate Doggin kanssa esitetty kappale "Regulate" vuonna 1994. 
Warren G on tunnetun musiikkituottajan Dr. Dren velipuoli. Hän kuului Snoop Doggin ja Nate Doggin kanssa 213 -nimiseen hip hop -yhtyeeseen. Warren G:n ensimmäinen albumi, "Regulate...G Funk Era" vuodelta 1994, myi yli neljä miljoonaa kappaletta Yhdysvalloissa ja yli kuusi miljoonaa maailmanlaajuisesti. Warren G sai myös Grammy-ehdokkuuden vuonna 1995 ensialbuminsa kappaleesta "Regulate". Artistin toinen levy, vuonna 1997 julkaistu "Take a Look Over Your Shoulder", myi sekin yli miljoona kappaletta. Lisäksi hän on julkaissut neljä muuta studioalbumia ja näytellyt myös muutamissa elokuvissa.
Elämä ja ura.
Varhaisvaiheet.
Warren Griffin syntyi vuonna 1970 Kalifornian Long Beachissä. Hänen vanhempansa erosivat hänen ollessaan neljävuotias, ja hän vietti suurimman osan lapsuudestaan äitinsä ja kolmen siskonsa kanssa. 12-vuotiaana hän muutti asumaan isänsä ja tämän toisen vaimon, Andre "Dr. Dre" Youngin äidin luokse; isänsä uuden avioliiton kautta hänestä tuli Dr. Dren velipuoli. 
Griffin opetteli musiikin tuottamista Dr. Dren opastuksella. Hän oli läheinen ystävä Snoop Doggin ja Nate Doggin kanssa, jotka asuivat samalla alueella. Teini-ikäisinä kolmikko perusti hip hop -yhtyeen 213, joka nimettiin Long Beachin suuntanumeron mukaan. 
Musiikkiuran alku.
Vuonna 1993 Griffin tapasi velipuolensa kautta elokuvaohjaaja John Singletonin ja pääsi tuottamaan kappaleen ”Indo Smoke” tämän "Murhan jälkeen" -elokuvan sountrack-albumille. Kappaleesta tuli menestys ja Griffin solmi pian levytyssopimuksen Def Jamin kanssa. Hän teki "Above the Rim" -elokuvan soundtrackille kappaleen "Regulate" Nate Doggin kanssa vuonna 1994, josta tuli hänen suurin hittinsä. Samana vuonna hän julkaisi myös debyyttialbuminsa "Regulate...G Funk Era", joka myi multiplatinaa.
Debyyttialbumin jälkeen.
Griffinin toinen albumi "Take a Look Over Your Shoulder" ilmestyi vuonna 1997. Vielä kaksi muuta sooloalbumia tehtyään hän julkaisi 213-yhtyeensä kanssa albumin "The Hard Way" 2004. 2000-luvun ensikymmennellä hän julkaisi vielä sooloalbumit "In the Mid-Nite Hour" ja "The G Files".
Vuonna 2015 Griffin julkaisi ensimmäisen EP-levynsä, "Regulate... G Funk Era, Pt. II". Se on jatko-osa hänen debyyttialbumilleen ja sisältää vuonna 2011 edesmenneen Nate Doggin aiemmin julkaisemattomia äänitteitä.
Industry Foundation Classes

IFC ("Industry Foundation Classes") on kansainvälinen ja jatkuvasti kehitettävä rakennusalan ISO/PAS 16739 standardi oliopohjaisen tiedon siirtoon tietokonejärjestelmästä toiseen. IFC-standardia kehittää "IAI"-järjestö ("International Alliance for Interoperability"). IAI tunnetaan nykyisin markkinointinimellä "buildingSMART".
IFC-tiedonsiirtoa käytetään erityisesti "tuotemalliperusteisessa" rakennussuunnittelussa. Standardin perusajatus on se, että sen välityksellä on mahdollista siirtää tuotemallitietoa ohjelmistoista riippumattomasti sekä CAD-järjestelmien välillä, että myös esimerkiksi suunnitteluohjelmistosta erilaisiin analyysi-, tuotanto- ja tuotetieto-ohjelmistoihin. IFC:llä siirretään ainoastaan oliotietoa eli 3D-geometria ja parametreja, sillä ei voida siirtää piirustusmuotoista tietoa.
Uusin IFC-standardi versio 4 Add1 julkaistiin 2015.
IFC-standardi versio 4 (aikaisemmin nimeltään 2x4) julkaistiin 2013. 
Seuraavista ohjelmistoista on julkaistu IFC 2x3:n ensimmäisen ja toisen vaiheen määrittelyjen kanssa yhteensopiva versio: 
Seuraavat ohjelmistot ovat yhteensopivia IFC 2x3:n ensimmäisen vaiheen määrittelyjen kanssa:
Antonio Smareglia

Antonio Smareglia (5. toukokuuta 1854 – 15. huhtikuuta 1929) oli italialainen oopperasäveltäjä.
Smareglia syntyi Pulassa, nykyisen Kroatian alueella. Hänen isänsä oli etnisesti italialainen ja äiti kroaatti. Smareglia avioitui Maria Jetti Pollan kanssa, ja pariskunta sai viisi lasta.
Smareglia sokeutui 46-vuotiaana. Vammastaan huolimatta hän jatkoi säveltämistä ja kuoli Italiassa 74-vuotiaana. Hänen tuotantoonsa kuuluu mm. "Nozze Istriane" (1895).
No Limit Top Dogg

No Limit Top Dogg on Snoop Doggin neljäs studioalbumi, jolla vierailee muun muassa Dr. Dre ja Xzibit.
Myytyään 187 400 kappaletta avausviikollaan, albumi kipusi Billboardin albumilistan toiseksi. No Limit Top Dogg onkin Snoop Doggin ainoa albumi, joka ei myynyt kultaa julkaisuviikollaan. Albumi ylitti platinarajan ja vuoden 1999 loppuun mennessä se oli myynyt 1 503 865 kappaletta.
Hemera

Hemera ( 'päivä') on antiikin Kreikan mytologiassa päivän henkilöitymä ja yksi ensimmäisistä jumaluuksista. Hän on päivän jumalatar ja, Hesiodoksen "Jumalten synnyn" mukaan, Ereboksen ja Nyksin tytär. Hänen veljensä on ilman ja kirkkauden jumala Aither. Hemera rinnastetaan josku Eosiin.
Hemera jättää Tartaroksen juuri kun Nyks saapuu sinne; kun Hemera palaa, Nyks lähtee.
Albert Benois

Albert Benois (; 26. maaliskuuta 1852 Pietari – 16. toukokuuta 1936 Fontenay-aux-Roses) oli venäläinen vesiväritaiteilija. 
Perhesuhteet.
Hänen isänsä oli arkkitehti Nicholas Benois ja veljensä arkkitehti Nicholas Benois ja teatterisuunnittelija Aleksandr Benois. Albert Benois'n tytär Maria oli naimisissa venäläisen säveltäjän Nikolai Tšerepninin kanssa. Benois oli näyttelijä Peter Ustinovin isosetä.
Benois'n vaimo taiteilijatar Maria Shpak Benois kuoli kesällä 1891 Puumalassa 21-vuotiaana, ja hänet on haudattu Puumalan kirkon hautausmaalle.
ISO 14001

ISO 14001 on ympäristöasioiden hallintaa käsittelevä kansainvälinen standardisarjan päästandardi, joka on laajasti käytössä maailmalla ympäristöasioiden hallinnan perustana. 
Standardin ensimmäinen versio julkaistiin 1996 
, ja se on sittemmin kasvanut maailman toiseksi suosituimmaksi hallintajärjestelmäksi heti ISO 9000-standardin jälkeen.
Standardin osa-alueet.
Standardi sisältää peruselementit tehokkaalle ympäristöjohtamisjärjestelmälle, ja sitä voidaan soveltaa minkä tahansa tyyppiseen ja kokoiseen organisaatioon, niin julkisella kuin yksityiselläkin sektorilla.
Standardi vaatii organisaatiota määrittämään ympäristöpäämääränsä ja -tavoitteensa, sekä johtamisjärjestelmän, jolla nämä tavoitteet saavutetaan. Lisäksi standardi vaatii, että organisaatio pitäytyy näissä vaatimuksissa myös prosesseissaan, menettelyohjeissaan ja toiminnoissaan.
Standardin päävaatimukset ovat:
Standardiin liittyviä sertifikaatteja myöntävät akkreditoidut sertifiointialan yritykset. Vuoden 2017 lopussa suomessa oli ISO 14001 -sertifikaatteja 1 480 kappaletta. 
Asteittain siirtyminen vihreämpään suuntaan.
Standardi vaatii organisaatiota selvittämään kaikki ympäristövaikutuksensa ja niihin liittyvät näkökohdat. Se vaatii toteuttamaan toimenpiteitä, joilla parannetaan prosessien toimivuutta painopistealueilla ja merkittävimmissä ympäristönäkökohdissa.
Standardin hyödyt.
Ympäristöjärjestelmän käyttöönotolla voidaan saavuttaa useita liiketoiminnallisia hyötyjä vaatimustenmukaisuuden lisäksi. Näitä ovat muun muassa kustannustehokkuuden parantaminen, henkilöstön ympäristötietoisuuden edistäminen ja vastuullisuuden osoittaminen sidosryhmille.
Uusin versio.
Uusin versio standardista on ISO 14001:2015 joka julkaistiin 15. syyskuuta 2015. SFS julkaisi standardin suomeksi marraskuussa 2015 nimellä "SFS-EN ISO 14001". 
Muita standardeja.
ISO 14001 -standardiin liittyvät läheisesti myös nämä standardit:
Lisäksi ISO 14000-standardiperheessä on lukuisia muitakin standardeja ympäristöasioiden hallintaan liittyen, joilla on liittymäkohtia ISO 14001-standardiin. Näitä ovat muun muassa ISO 14031, ISO 14020 ja ISO 14040.
Aither

Aither () on antiikin Kreikan mytologiassa yksi ensimmäisistä jumaluuksista, valon jumala. Hän on "ylemmän taivaan", avaruuden ja taivaan henkilöitymä, ja "kirkkauden, hehkun ja ylemmän ilman" alkuperäinen/luonnollinen jumala. Hän on puhdas, ylempi ilma, jota jumalat hengittävät, vastakohtana tavalliselle ilmalle, jota kuolevaiset maan päällä hengittävät.
Hesiodoksen "Jumalten synnyssä" Aither on Ereboksen ja Nyksin poika ja Hemeran veli. Hesiodoksen mukaan Aither on lisäksi Uranoksen isä. Hänen äitinsä Nyks (yö) vetää pimeän usvan Ereboksesta halki taivaan, jolloin hänen alapuolelleen tulee yö, kun taas hänen sisarensa Hemera (päivä) vetää pois tämän usvan paljastaakseen Aitherin säteilevän hehkun ja tuo päivän.
Helavyö

Helavyö eli lappavyö on osa eteläpohjalaisen miehen kansallispukua. Helavyöhon on pujotettu kymmeniä metallisia, kullan värisiä solkia eli lappoja. Vyöllä kannetaan yleensä mukana kahta puukkoa (eli niin sanottua kaksineuvoista), isompaa puukkoa eli pitopuukkoa ja pienempää eli jungia. Helavyötä ei pujoteta housujen vyölenkkeihin, vaan se roikkuu hiukan lanteilla, kallellaan yleensä vasemmalle puolelle.
Helavöitä ja pohjalaisia perinnepuukkoja valmistaa esimerkiksi kauhavalainen Iisakki Järvenpää Oy.
Helavyö on kuvattuna toisinaan myös taiteessa ja se löytyy muun muassa nykyisestä, vuodesta 2009 lähtien käytössä olleesta Kauhavan vaakunasta.
Nikolai Tšerepnin

Nikolai Nikolajevitš Tšerepnin (; 15. toukokuuta 1873 Pietari – 27. kesäkuuta 1945 Issy-les-Moulineaux) oli venäläinen säveltäjä, pianisti ja kapellimestari. Hän opiskeli Pietarin konservatoriossa Nikolai Rimski-Korsakovin oppilaana. Hän johti orkesteria Sergei Djagilevin Ballets russesin ensimmäisellä kaudella Pariisissa. 
Vuosina 1905–1917 hän oli Pietarin konservatorion rehtori. Vuonna 1918 hän sai paikan Tbilisin konservatoriosta, Georgian demokraattisessa tasavallassa. Kun puna-armeija miehitti maan vuonna 1921, Tšerepnin muutti Pariisiin, jossa hän eli loppuelämänsä. Hänen poikansa Aleksandr Tšerepnin oli yhdysvaltalainen säveltäjä ja pianisti.
Harri Koponen

Harri Eerik Koponen (s. 6. joulukuuta 1962 Lahti) on suomalainen yritysjohtaja. Koponen on toiminut useiden, erityisesti informaatioteknologia-alan yritysten johtotehtävissä. 
Koponen työskenteli Ericssonilla vuodesta 1994 alkaen, viimeiseksi SonyEricssonin Pohjois- ja Väli-Amerikan matkapuhelindivisioonan johtajana, ja sitä ennen Hewlett-Packardilla ja Shellissä. 
Elokuusta 2001 huhtikuuhun 2003 Koponen oli Soneran toimitusjohtaja ja Telia-Sonera-fuusion jälkeen TeliaSonerassa varatoimitusjohtajana kesäkuuhun 2004 asti. Vuosina 2004–2008 Koponen toimi kuwaitilaisen Wataniya Telecom -teleoperaattorin toimitusjohtajana Kuwaitissa. Ruotsalaisen Tele2:n toimitusjohtajana hän toimi vuosina 2008–2010. 
Koponen on palvellut Osaka Oy:ssä itsenäisenä konsulttina ja toiminut sitä kautta mm. Roviolla varatoimitusjohtajana ja operatiivisena johtajana elokuusta 2010 elokuuhun 2014 asti, jolloin Koponen siirtyi Rovion pääomistajien sijoitusyhtiöön 
Koponen toimi SSH Communications Security Oyj:n toimitusjohtajana vuodesta 2014 maaliskuuhun 2016.
Hän on toiminut Nortal As:n kaupallisena johtajana 1.3.2016 alkaen, ja yhtiön Suomen toiminnoista vastaavan Nortal Oy:n toimitusjohtajana 2021 asti. 
Koponen toimi pörssiyhtiö Tecnotree hallituksessa 2019 asti. 
Koponen on toiminut myös Soprano Oyj:n hallituksen jäsenenä 2022 asti. Soprano myytiin Wetterille. 
Koulutus.
Koulutukseltaan Koponen on merkonomi. Koponen on suorittanut Executive MBA -ohjelman, ja hän on taloustieteiden kunniatohtori Jyväskylän yliopistosta. 
Yksityiselämä.
Hän on naimisissa ja neljän lapsen isä.
Timrå IK

Timrå IK on ruotsalainen jääkiekkojoukkue, joka pelaa Ruotsin korkeimmalla sarjatasolla SHL:ssa. Seura on perustettu vuonna 1928. Seuran alkuperäinen nimi oli Wifstavarvs IK. Jääkiekko tuli mukaan lajivalikoimaan vuodesta 1938 alkaen. Kausi 2012–2013, jonka päätteeksi Timrå putosi Allsvenskaniin, oli seuran 16. kausi Elitserienissä. Timrå IK nousi takaisin Elitserieniin, kauden 2020-2021 päätteeksi. Aikaisemmat kaudet ovat olleet vuosina 1975–1976, 1977–1978, 1981–1982 ja 2000–2012. Timrå IK:n kotihallina toimii vuonna 2003 modernisoitu SCA Arena, entinen Timrå Isstadion, jonne mahtuu 5 800 katsojaa, joista 4 400 istumapaikoille. Alkuperäinen Timrå Isstadion oli käyttöönottovuonnaan 1966 Ruotsin kahdeksas jäähalli.
Muita maineikkaita pelaajia.
Valmennus &amp; Joukkueenjohto.
"Lähde: EliteProspects"
Aleksandr Tšerepnin

Aleksandr Nikolajevitš Tšerepnin (; 21. tammikuuta 1899 Pietari – 29. syyskuuta 1977 Pariisi) oli venäläissyntyinen säveltäjä ja pianisti. Hänen isänsä oli säveltäjä Nikolai Tšerepnin, joka oli Nikolai Rimski-Korsakovin oppilas. Aleksandrin pojat Serge ja Ivan olivat myös säveltäjiä.
Tšerepnin syntyi Pietarissa, Venäjällä. Venäjän vallankumous vuonna 1917 pakotti hänet muuttamaan Ranskaan ja myöhemmin Yhdysvaltoihin. Tšerepnin kävi konsertoimassa kaukoidässä vuosina 1934–1937. Japanissa hän konsertoi Akira Ifukuben kanssa. Kiinan-vierailunsa aikana hän nai kiinalaisen pianistin Lee Hsien Mingin.
Toisen maailmansodan aikana Tšerepnin asui Ranskassa. Vuonna 1948 hän muutti Yhdysvaltoihin ja sai vuonna 1958 maan kansalaisuuden. Hän ja hänen vaimonsa opettivat musiikkia DePaulin yliopistossa Chicagossa. Tšerepnin kuoli vuonna 1977 Pariisissa.
Singaporen sinfoniaorkesteri oli ensimmäinen orkesteri, joka levytti Tšerepninin musiikkia.
Täydennyspoliisi

Täydennyspoliisi on henkilö, jonka Suomen valtioneuvosto voi määrätä poliisin henkilöstöä täydentämään valtion turvallisuuden ollessa uhattuna valmiuslaissa tarkoitetuissa poikkeusoloissa. 
Tehtävät ja valtuudet.
Poikkeusoloissa täydennyspoliisit työskentelevät pääsääntöisesti vakinaisten poliisien työpareina yleisen järjestyksen ja turvallisuuden ylläpitotehtävissä sekä vartiointi-, kuljetus-, saatto- ja alueiden eristämistehtävissä. Palveluksessa ollessaan he käyttävät poliisin virkapukineita. Täydennyspoliisilla on toimiessaan täydet poliisin valtuudet, mutta voimankäyttöoikeus on rajattu työparina toimivan vakinaisen poliisin valtuuttamaksi.
Normaaleissa oloissa eli muulloin kuin poikkeustilan aikana täydennyspoliiseilla ei ole mitään erityisoikeuksia tai valtuuksia, eli poliisin valtuudet ja velvollisuudet tulevat voimaan ainoastaan valtioneuvoston määräyksen jälkeen.
Täydennyspoliisihenkilöt.
Täydennyspoliisihenkilöstöä koskeva asetus tuli voimaan 1. lokakuuta 1997 mutta se kumottiin 1. tammikuuta 2014. Asetuksen perusteella poliisin henkilöstöä voidaan täydentää noin 3000 henkilöllä. Kihlakuntien poliisilaitokset hoitavat täydennyshenkilöiden varaamisen ja kouluttamisen. Täydennyshenkilöstöön valitaan sekä miehiä että naisia. Heidän tulee olla henkilökohtaisilta ominaisuuksiltaan erityisen hyvin tehtäviin sopivia. Miesten pitää olla yli 35-vuotiaita. Täydennyshenkilöiksi hyväksyttävien tulee olla nuhteettomia. Heidän täytyy olla myös fyysisiltä ominaisuuksiltaan poliisitehtäviin soveliaita.
Täydennyspoliisiksi haetaan vapaaehtoisesti ilmoittautumalla kihlakunnan poliisilaitokselle. Mikäli mieshenkilö hyväksytään täydennyspoliisihenkilöstöön, niin hänet tullaan vapauttamaan asevelvollisuuden suorittamisesta eli häntä ei kutsuta enää reservin kertausharjoituksiin ilman erityisen painavia perusteita.
Täydennyspoliisin tehtävään valittu voi halutessaan luopua siitä ilmoittamalla asiasta kihlakuntansa poliisilaitokselle.
Koulutus.
Täydennyshenkilöstöön valituille järjestetään koulutustilaisuuksia tai harjoituksia mahdollisuuksien mukaan 2–3 vuoden välein. Koulutuksessa käsitellään muun muassa poliisin tehtäviä, toimivaltuuksia, yleisiä toimintalinjoja, organisaatiota, käskyvaltasuhteita ja poikkeusoloja koskevaa lainsäädäntöä. Täydennyskoulutuksen yhteydessä esitellään myös poliisin suoja- ja voimankäyttövälineitä sekä ajoneuvokalustoa ja selostetaan niiden käytöstä annettuja säännöksiä. Myös ensiapu- ja järjestyksenvalvojakoulutus kuuluvat täydennyspoliisihenkilöiden koulutukseen. Poliisihallinto on tilannut heille neljä kertaa vuodessa ilmestyvän "Poliisi"-lehden.
Woodstock II

Woodstock II on toinen vuoden 1969 Woodstock-festivaalista julkaistu livealbumi. Se julkaistiin alun perin vuonna 1971 tupla-vinyylinä ja vuonna 1994 tupla-CD:nä. Albumi on omistettu Jimi Hendrixille. 
Albumi julkaistiin remasteroituna kesäkuussa 2009. 
Kappaleet.
A-puoli:
B-puoli:
C-puoli:
D-puoli: